“หุ้นเอเชีย” เปิดลบ กังวลจีนล็อกดาวน์ “อู่ฮั่น” รอบใหม่ หวั่นกระทบเศรษฐกิจ
“ตลาดหุ้นเอเชีย” เปิดร่วง กังวลจีนประกาศล็อกดาวน์รอบใหม่ เพื่อควบคุมโควิด-19 ครอบคลุมตั้งแต่เมืองอู่ฮั่นไปจนถึงเส้นทางอุตสาหกรรมของจีนบนชายฝั่งตะวันออก หวั่นกระทบต่อเศรษฐกิจ
“ตลาดหุ้นเอเชีย” เปิดร่วง กังวลจีนประกาศล็อกดาวน์รอบใหม่ เพื่อควบคุมโควิด-19 ครอบคลุมตั้งแต่เมืองอู่ฮั่นไปจนถึงเส้นทางอุตสาหกรรมของจีนบนชายฝั่งตะวันออก หวั่นกระทบเศรษฐกิจ
31 ต.ค. 2565

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ ขณะที่นักลงทุนจับตาข้อมูลกิจกรรมภาคการผลิตของจีนในวันนี้ และการประชุมกำหนดอัตราดอกเบี้ยนโยบายของธนาคารกลางสหรัฐ (เฟด) ในสัปดาห์นี้
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,404.30 จุด พุ่งขึ้น 299.10 จุด หรือ +1.1%, ดัชนี HSI ตลาดหุ้นฮ่องกงเปิดวันนี้ที่ 14,830.69 จุด ลดลง 32.37 จุด หรือ -0.21% และดัชนี SSE Composite ตลาดหุ้นจีนเปิดวันนี้ที่ 2,893.20 จุด ลดลง 22.73 จุด หรือ -0.78%
ทั้งนี้ จีนประกาศมาตรการล็อกดาวน์รอบใหม่เพื่อควบคุมการแพร่ระบาดของโรคโควิด-19 โดยมาตรการล็อกดาวน์รอบใหม่นี้ครอบคลุมตั้งแต่เมืองอู่ฮั่นไปจนถึงเส้นทางอุตสาหกรรมของจีนบนชายฝั่งตะวันออก ขณะที่ได้สั่งระงับการเรียนการสอนในโรงเรียนและการรับประทานอาหารในร้านในเมืองกวางโจวซึ่งเป็นพื้นที่สำคัญด้านการผลิตทางตอนใต้ของจีน
ขณะที่นักลงทุนจับตาข้อมูลภาคการผลิตและภาคบริการของจีนในวันนี้ เพื่อหาสัญญาณบ่งชี้แนวโน้มเศรษฐกิจจีน โดยสำนักงานสถิติแห่งชาติจีน (NBS) จะเปิดเผยดัชนีผู้จัดการฝ่ายจัดซื้อ (PMI) ภาคการผลิตเดือนต.ค. และดัชนีผู้จัดการฝ่ายจัดซื้อ (PMI) ภาคบริการเดือนต.ค. ในวันนี้ เวลา 08:30 น.ตามเวลาไทย
โดยสัปดาห์นี้ เฟดจะจัดการประชุมนโยบายและประกาศการตัดสินใจเรื่องอัตราดอกเบี้ย ขณะที่ หลายประเทศจะรายงานข้อมูลเงินเฟ้อ